b"\n_START_ARTICLE_\nKlepetosnedke\n_START_PARAGRAPH_\nKlepetosnedke je pesni\xc5\xa1ka zbirka Bine \xc5\xa0tampe \xc5\xbdmavc; ilustriral in opremil jo je Marjan Man\xc4\x8dek. Iz\xc5\xa1la je leta 1996 v zbirki Obzorja.\n_START_SECTION_\nVsebina\n_START_PARAGRAPH_\nKlepetava pesnica ri\xc5\xa1e z besedo, ker s kredo ne zna (Ri\xc5\xa1em z besedo, ne s kredo), da bi tako premagala dolgo\xc4\x8dasni molk, odsotnost besed; molk, ki ga mora pesnica napackati z barvo glasov, ni isto kot ti\xc5\xa1ina, ki zveni. V barvi besed je vzpostavljen svet, prika\xc5\xbeejo se nove podobe (vsakdana) prave poezije, katere glavna zna\xc4\x8dilnost in temeljno oblikovalsko na\xc4\x8delo je: v \xc4\x8dudenju in za\xc4\x8dudenju upesniti \xc5\xbeivljenje ter videti navadno kot nenavadno, naivno kot vredno, pomembno in modro. S to posebno avtori\xc4\x8dino perspektivo se svet odraslih sre\xc4\x8duje z otro\xc5\xa1tvom, in sicer brez slehernega moraliziranja, pa\xc4\x8d pa z obnavljanjem tiste posebne naravnanosti do otro\xc5\xa1tva, ki jo sodobna kritika in literarna interpretacija, kadar se loteva mladinske poezije, ozna\xc4\x8dujeta kot o\xc5\xbeivljanje otro\xc5\xa1kosti v odraslem ter v\xc5\xbeivljanje v otrokovo domi\xc5\xa1ljijo in \xc4\x8dustveno-miselno do\xc5\xbeivljanje stvarnosti.\n_START_SECTION_\nPredstavitev likov\n_START_PARAGRAPH_\nGlavna lika iz Klepetosnedk, Maja in Gaj, sta predstavnika otrok in sta \xc5\xbeiva, razposajena ter zvedava; svet je njun, da ga ulovita (kot Maja sne\xc5\xbeinke) ali pre\xc5\xa1tejeta po pravilih pravlji\xc4\x8dne matematike (Maja ri\xc5\xa1e). Njuna prisotnost ni v vseh pesmicah, sta dejavna, kjer koli se pojavita. V pesmih so omenjeni tudi njuni star\xc5\xa1i, teta Klementina, ki ji ne gre iz spomina, kako je Maja dobila prvi zobek ... Pojavijo se \xc5\xa1e drugi, in sicer Kaja, Jan, Gea, Matejka in Andrejka.\n_START_SECTION_\nJezik\n_START_PARAGRAPH_\nPesnica ob ljubezenski mladinski tematiki ne pozabi na jezikovno igro. Jezikovno najbolj inovativne so vsekakor iz\xc5\xa1tevanke (Ma\xc4\x8dje mi\xc5\xa1ja iz\xc5\xa1tevanka, Stra\xc5\xa1ljiva iz\xc5\xa1tevanka) in nenavadne besedne zveze, npr. 'obelodaniti v dan', 'voziti violino', 'vaditi limuzino' \xe2\x80\xa6)"